CELEX: 62014CN0221
Language: mt
Date: 2014-05-07 00:00:00
Title: Kawża C-221/14 P: Appell ippreżentat fis- 7 ta’ Mejju 2014 minn H mid-digriet mogħti mill-Qorti Ġenerali (Is-Seba’ Awla) fis- 27 ta’ Frar 2014 fil-Kawża T-490/13, GJ vs Il-Qorti tal-Ġustizzja

21.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 235/7
            
         Appell ippreżentat fis-7 ta’ Mejju 2014 minn H mid-digriet mogħti mill-Qorti Ġenerali (Is-Seba’ Awla) fis-27 ta’ Frar 2014 fil-Kawża T-490/13, GJ vs Il-Qorti tal-Ġustizzja
   (Kawża C-221/14 P)
   2014/C 235/10
   Lingwa tal-kawża: il-Franċiż
   
      Partijiet
   
   
      Appellant: H (rappreżentant: S. Sagias, Δικηγόρος)
   
      Parti oħra fil-proċedura: Il-Qorti tal-Ġustizzja tal-Unjoni Ewropea
   
      Talbiet tal-appellant
   
   
               —
            
            
               tannulla id-digriet ikkontestat;
            
         
               —
            
            
               tibgħat lura l-kawża lill-Qorti Ġenerali, b’mod li l-kawża tiġi ttrattata fl-ewwel istanza quddiemha, jew, fin-nuqqas ta’ dan, tilqa’ kompletament it-talbiet imressqa fl-ewwel istanza;
            
         
               —
            
            
               tikkundanna lill-appellat għall-ispejjeż kemm tal-ewwel istanza kif ukoll ta’ din il-proċedura.
            
         
      Aggravji u argumenti prinċipali
   
   Insostenn tal-appell tiegħu, l-appellant iressaq tliet ilmenti kontra d-digriet tal-Qorti Ġenerali mogħti fis-27 ta’ Frar 2014.
   Permezz tal-ewwel aggravju tiegħu, l-appellant iqis qabelxejn li l-Qorti Ġenerali wettqet interpretazzjoni żbaljata tal-Artikoli 263 TFUE, 90 u 91 tar-Regolamenti tal-Persunal (1) kif ukoll tal-Artikoli 2 u 35 tar-Regoli komuni dwar l-assigurazzjoni għar-riskji ta’ mard tal-uffiċjali tal-Komunitajiet Ewropej. Minn naħa, l-appellant iqis li d-digriet ikkontestat huwa vvizzjat minn żball ta’ liġi sa fejn il-Qorti Ġenerali ddeċidiet li r-rikorsi tal-ex membri tal-Qorti tal-Ġustizzja kontra l-atti li jikkawżawlhom preġudizzju fil-qasam tal-kopertura mill-JSIS jaqgħu biss taħt l-Artikolu 263 TFUE u kellhom jiġu ppreżentati fit-terminu ta’ xahrejn previst minn din id-dispożizzjoni. Minn naħa l-oħra, il-Qorti Ġenerali wettqet żball ta’ liġi meta ddeċidiet li l-Artikolu 90(2) tar-Regolamenti tal-Persunal ma huwiex applikabbli għall-membri u għall-ex membri tal-Qorti tal-Ġustizzja.
   Permezz tat-tieni aggravju tiegħu, l-appellant iqis sussegwentement li l-Qorti Ġenerali wettqet żball ta’ liġi meta rrifjutat li tapplika l-ġurisprudenza dwar l-iżball skużabbli.
   Permezz tat-tielet aggravju tiegħu, l-appellant iqis fl-aħħar nett li l-applikazzjoni tal-Artikolu 111 tar-Regoli tal-Proċedura tal-Qorti Ġenerali hija vvizzjata minn żball ta’ liġi kif ukoll minn irregolarità proċedurali. L-appellant fil-fatt jikkontesta l-fatt li r-rikors ippreżentat quddiem il-Qorti Ġenerali ġie kklassifikat bħala “manifestament” inammissibbli, fatt li kien ipprekludiha milli tispeċifika l-motiv ta’ inammissibbiltà ikkunsidrat. Il-Qorti Ġenerali kisret ukoll id-dritt tal-appellant għal smigħ xieraq, id-drittijiet tad-difiża tiegħu, u b’mod partikolari, id-dritt għal smigħ kif ukoll id-dritt għal rikors effettiv, bi ksur tal-Artikolu 47 tal-Karta tad-Drittijiet Fundamentali tal-Unjoni Ewropea.
   
      (1)  Regolament tal-Kunsill (KE, EURATOM) Nru 723/2004, tat-22 ta’ Marzu 2004, li jemenda r-Regolamenti tal-Persunal tal-uffiċjali tal-Komunitajiet Ewropej u l-Kondizzjonijiet tal-Impjieg ta’ ħaddiema oħra tal-Komunitajiet Ewropej (ĠU Edizzjoni Speċjali bil-Malti, Kapitolu 1 Vol 2, p. 130).